RSV-taudin ehkäisy vauvoilla alkaa Etelä-Karjalassa

RSV eli RS-virus (respiratory syncytial virus) voi aiheuttaa hengitystieinfektion kaiken ikäisille ja se on erityisen merkittävä imeväisten ja pienten lasten alempien hengitystieinfektioiden aiheuttajana. Tartuntoja esiintyy paljon erityisesti loppusyksyllä ja talvella. RSV leviää pisaratartuntana hyvin tehokkaasti esimerkiksi aivastusten kautta ja epäsuorasti käsien tai nenäliinojen välityksellä. Nuhaisten ja kurkkukipuisten henkilöiden on hyvä välttää vierailuja perheissä, joissa on pieniä vauvoja.

RSV aiheuttaa aikuisilla ja vanhemmilla lapsilla yleensä lievän ylempien hengitysteiden infektion, jossa on nuhaa, kurkkukipua ja mahdollisesti lämpöilyä. Pienillä lapsilla ja vanhuksilla RSV voi aiheuttaa vakavan alempien hengitysteiden tulehduksen, keuhkokuumeen tai ilmatiehyiden tulehduksen eli bronkioliitin.

− RSV on yleinen syy vauvojen sairaalahoitoon – myös Etelä-Karjalan alueella on tautia alkanut esiintymään, ensimmäinen RSV-lapsi tuli meille osastohoitoon viikolla 47, kertoo lastentautien vs. ylilääkäri Lauri Snellman Etelä-Karjalan keskussairaalasta.

Nirsevimabin antama suojavaikutus alkaa lähes heti sen saamisesta ja suoja kestää yhden RSV-kauden ajan.

Laura Olkkonen

Nirsevimabi estää tehokkaasti vakavia RSV-infektioita

Kaikilla hyvinvointialueilla ryhdytään antamaan syksyllä 2024 RSV vasta-ainetta riskiryhmille terveydenhuollon palveluvalikoimaneuvosto Palkon ja Kansallisen lääkeneuvottelukunnan suosituksesta.

Etelä-Karjalan hyvinvointialueella annetaan RSV:tä vastaan kehitettyä vasta-ainetta eli Nirsevimabia vastasyntyneille ja riskiryhmiin kuuluville alle 12 kuukautta vanhoille lapsille epidemiakauden aikana 31.3.2025 asti. Suojaus on perheille ilmainen ja vapaaehtoinen.

− Nirsevimabin antama suojavaikutus alkaa lähes heti sen saamisesta ja suoja kestää yhden RSV-kauden ajan, kertoo neuvolapalveluiden toimintayksikön esihenkilö Laura Olkkonen hyvinvointialueelta.

Nirsevimabi-valmistetta tarjotaan seuraaville ryhmille:

vastasyntyneille synnytyssairaalassa vko 46 lähtien

kaikille 1.8.2024 jälkeen syntyneille lapsille normaalien neuvolakäyntien yhteydessä

riskiryhmiin kuuluville alle yksivuotiaille lapsille omasta neuvolasta neuvolakäynnin yhteydessä tai erillisellä käynnillä. Riskiryhmiin kuuluvat alle H29 syntyneet pikkukeskoset, H29-36 syntyneet vauvat, joilla on leikki-ikäisiä sisaruksia ja lapset, joilla Downin oireyhtymä, BPD (bronkopulmonaalinen dysplasia) tai vakava immuunipuutos.

Nirsevimabi annetaan yhtenä pistoksena lihakseen ja sen voi antaa samassa yhteydessä rokoteohjelman rokotteiden kanssa. Kyseessä ei kuitenkaan ole rokote. Mikäli äiti on saanut RSV-rokotteen odotusaikana vähintään 2 viikkoa ennen synnytystä, vauva ei tarvitse Nirsevimabia.

Nirsevimabi on todettu tutkimuksissa turvalliseksi. Valmisteesta ei voi saada RSV-infektiota eikä se sisällä RS-virusta. Haittavaikutukset ovat melko harvinaisia. Haittavaikutuksena voi ilmetä esimerkiksi ihottumaa, kuumetta tai pistokohdan punoitusta, turvotusta tai kipua.

Lisätietoja:

Lauri Snellman, lastentaudit vs. ylilääkäri, Etelä-Karjalan keskussairaala, puh. 040 127 4140, lauri.snellman@ekhva.fi

Laura Olkkonen, neuvolapalvelut, toimintayksikön esihenkilö, puh. 040 7159 476, laura.olkkonen@ekhva.fi

Siirry THL:n sivulle lukemaan lisää RSV:n oireista ja tartunnoista